**Y CYNGOR DYSGU DIGIDOL CENEDLAETHOL**

**DYDD LLUN 13 GORFFENNAF 2020**

**CYFARFOD MICROSOFT TEAMS**

**Yn bresennol:**

Gary Beauchamp (Cadeirydd) (GB)

Kay Morris (KM)

Alison Howells (AH)

Dilwyn Owen (DO)

Alyson Nicholson (AN)

Hannah Mathias (HM)

Paul Watkins (PW)

Maldwyn Pryse (MP)

**Ymddiheuriadau:**

Chris Britten

**Swyddogion:**

Chris Owen (CO)

Kevin Palmer (KP)

**Siaradwr Gwadd:**

Mark Ford (MF)

**Ysgrifenyddiaeth:**

Steve Page (SP)

1. **Croeso a Chyflwyniadau**
	1. Croesawodd GB bawb a oedd yn bresennol i'r cyfarfod. Esboniodd y byddai'n cadeirio'r cyfarfod gan nad oedd CB yn gallu cymryd rhan oherwydd anawsterau technegol lleol.
2. **Cofnodion y cyfarfod diwethaf**
	1. Trafodwyd cofnodion y cyfarfod diwethaf a chytunwyd eu bod yn adlewyrchiad cywir o'r cyfarfod.
	2. Yn unol â chais y Cadeirydd, cyflwynwyd papurau diweddaru cryno gan Marian Jebb (MJe) - Digidol 2030 a Chynllun Cadernid Covid-19 ar gyfer y Sector Ôl-16, a gan Mark Jones (MJ) - Prosiectau dysgu proffesiynol e-ddysgu.
	3. Gofynnodd GB i MJe ac MJ fynychu cyfarfod nesaf y cyngor i ddarparu diweddariadau pellach.
	4. Gofynnodd GB a yw Pasbort Dysgu Proffesiynol Cyngor y Gweithlu Addysg ar gael i bob aelod. Cadarnhawyd y bydd angen mynd i'r afael â rhai bylchau o hyd.

*Cam gweithredu 1: SP i gynnwys rhifau tudalennau yng nghofnodion y dyfodol.*

*Cam gweithredu 2: Swyddogion i fynychu'r cyfarfod nesaf i roi'r wybodaeth ddiweddaraf am bapurau trafod.*

*Cam gweithredu 3: KP i sicrhau bod y Pasbort Dysgu Proffesiynol (PLP) ar gael i holl aelodau'r Cyngor.*

*Cam gweithredu 4: SP i drefnu bod cofnodion yn cael eu cyhoeddi yn adran y Cyngor ar wefan Hwb.*

1. **Adolygu a chytuno ar Gylch Gorchwyl y Cyngor Dysgu Digidol Cenedlaethol**
	1. Trafodwyd a chytunwyd ar y Cylch Gorchwyl drafft.

*Cam gweithredu 5:* *SP i drefnu bod y Cylch Gorchwyl yn cael ei gyhoeddi yn adran y Cyngor ar wefan Hwb.*

1. **Parhad Dysgu - Trosolwg gan gynnwys dysgu ar-lein, Hwb a chefnogi dysgwyr sydd wedi'u hallgáu'n ddigidol**
	1. Amlinellodd CO y meysydd polisi perthnasol a oedd yn rhan o'r gwaith o gyflawni Parhad Dysgu.
	2. Cyflwynodd CO drosolwg cryno o raglen Parhad Dysgu o safbwynt digidol. Hysbyswyd yr aelodau bod yna 12 ffrwd waith wahanol, a bod tair ohonynt yn canolbwyntio'n benodol ar y maes digidol:
* Cyflwyno Digidol
* Adnoddau yn y system
* Cynnwys
	1. Cyflwynodd CO y newyddion diweddaraf am gymorth ar gyfer Dysgwyr sydd wedi'u Hallgáu'n Ddigidol, Cymorth i Dimau Polisi drwy Hwb a Llyw.Cymru, Cymorth Dysgu o Bell a chymorth ar gyfer diogelu gan gynnwys canllawiau ffrydio byw.
	2. Mynegodd sawl aelod ganmoliaeth uchel am waith yr Is-adran Dysgu Digidol wrth gefnogi dysgwyr, athrawon a rhieni gydol y pandemig. Bu cynnydd sylweddol yn y defnydd o blatfform Hwb ond mae wedi aros yn sefydlog ac wedi parhau i ddatblygu.
	3. Mynegwyd rhai pryderon ynglŷn â diffyg ymwybyddiaeth ddigidol bosibl ymysg ymarferwyr mewn ysgolion.
	4. Cytunwyd yn gyffredinol bod economi gymysg ar draws ysgolion yng Nghymru ac y byddai angen i bob ysgol ddatblygu dull addas wrth symud ymlaen.
	5. Hefyd, cyflwynwyd diweddariadau pellach ynglŷn â phlatfform Hwb, yn enwedig y cynnydd enfawr yn y defnydd ohono. Mewn rhai achosion, gwelwyd cynnydd o dros 1000% yn y defnydd o adnoddau Hwb o'i gymharu â'r adeg hon y llynedd.
	6. Hysbyswyd yr aelodau bod Prifysgol Caerdydd yn archwilio dewisiadau ar gyfer dadansoddi data Hwb ar y cyd â SAIL, gyda'r bwriad o ddarparu rhagor o wybodaeth.
	7. Codwyd cwestiwn cyffredinol yn ymwneud ag ysgolion nad ydynt yn defnyddio Hwb ac a oes ganddynt ddarpariaeth amgen ar waith.
	8. Nid yw Hwb yn blatfform statudol, ond mae dros 99% o ysgolion wedi bod yn ei ddefnyddio yn ystod y misoedd diwethaf. Mae cyfanswm yr ysgolion nad ydynt yn defnyddio'r platfform yn isel, ac mae gwaith wedi'i wneud gyda'r awdurdodau lleol a'r consortia rhanbarthol i nodi unrhyw rwystrau i fanteisio ar y ddarpariaeth.
	9. Cytunodd KM ac AH â hyn, gan gadarnhau bod Llywodraeth Cymru yn rhannu gwybodaeth ag awdurdodau lleol a bod y wybodaeth hon yn cael ei defnyddio i lywio trafodaethau â'u hysgolion perthnasol.
	10. Ymunodd KP â'r cyfarfod i gyflwyno'r wybodaeth ddiweddaraf am y rhaglen Parhad Dysgu yn ehangach. Dywedodd KP wrth yr aelodau fod cyllid wedi'i sicrhau ar gyfer rhaglen ymchwil a oedd yn cynnwys nifer o SAU.
	11. Trwy drafodaethau ehangach, ystyriodd yr aelodau sut y bydd y Cyngor Dysgu Digidol Cenedlaethol yn adolygu canlyniadau ei waith yn seiliedig ar Ddangosyddion Perfformiad Allweddol, ac i ba raddau y gellid eu mesur yn llwyddiannus.
	12. Awgrymodd KP y gallai GB ymgysylltu â'r tîm Ymchwil a Pholisi. KP i weithredu a gwahodd GB.
	13. Darparodd KP ddiweddariad ynglŷn â'i feysydd cyfrifoldeb o dan y rhaglen Parhad Dysgu gyffredinol, gan ganolbwyntio'n benodol ar Dysgu Cyfunol a'r Rhaglen Dysgu Carlam (ALP).
	14. Cafwyd consensws cyffredinol ei bod yn bwysig darparu diffiniad clir a chyson o'r term dysgu cyfunol gan nad oes diffiniad o'r fath ar gael ar hyn o bryd.
	15. Gofynnodd KP i GB weithio gydag ef a'i dîm yn y maes hwn, gan nodi y byddai'n cysylltu ag ef.
	16. Dywedodd KP wrth yr aelodau fod canllawiau wedi'u datblygu gan ranbarthau ac Estyn ond ei bod yn debygol y byddai angen eu datblygu ymhellach. Fodd bynnag, roedd y canllawiau hyn yn cynnwys diffiniad dros dro o ddysgu cyfunol.
	17. Dywedodd KP y byddai fframwaith cyffredin ar gael erbyn mis Medi 2020 yn ymwneud ag ansawdd deunyddiau a gweithgareddau dysgu anghydamserol o bell ar gyfer ymarferwyr.
	18. Trafodwyd y Rhaglen Dysgu Carlam (ALP). Mynegwyd pryder bod tystiolaeth anecdotaidd yn awgrymu bod yna amrywiad amlwg rhwng ysgolion a bod rhai dysgwyr yn colli tir.
	19. Nododd KP fod wythnosau cyntaf y pandemig wedi bod yn eithriadol o anodd. Fodd bynnag, mae'r cyfnod presennol yn un digynsail, ac roedd yn dda ganddo nodi bod pethau wedi symud ymlaen ers hynny a bod y system wedi gwella bellach.
	20. Dywedodd KP wrth yr aelodau fod gwerth £29m o gyllid wedi'i sicrhau i ddarparu gweithlu newydd ar gontractau blwyddyn. Byddai'r gweithlu ychwanegol hwn yn rhoi blaenoriaeth i ddysgwyr ym mlynyddoedd 11, 12 a 13, sydd ymysg y rhai sydd wedi dioddef yn waeth na neb o ganlyniad i’r pandemig COVID-19.
	21. Darparodd KP ddiweddariadau eraill, gan gynnwys y gwaith o ddatblygu rhaglen dysgu proffesiynol ar-lein ar gyfer athrawon. Eglurodd KP fod dau secondai o Estyn yn gweithio i KP er mwyn datblygu cyfres o adnoddau dysgu digidol a fyddai ar gael drwy Hwb.
	22. Hefyd, cyfeiriodd KP at raglen Dysgu Proffesiynol fyw sy'n cael ei chynnal drwy'r consortia o fis Medi ymlaen a fyddai'n cynnwys 30 o ysgolion ledled y system i ddatblygu adnoddau enghreifftiol ar draws yr ystodau oedran.

*Cam gweithredu 6: KP i hwyluso cydweithio rhwng GB a'r Tîm Polisi Ymchwil*

*Cam gweithredu 7: KP i wahodd GB i weithio ar ddiffiniadau o Ddysgu Cyfunol*

*Cam gweithredu 8: Cyflwyniad KP i'w rannu ag aelodau'r Cyngor*

1. **Diweddariad Ar Drafod Addysgeg**
	1. Croesawyd MF i'r cyfarfod gan GB. Hysbysodd yr aelodau fod MF wedi cael gwahoddiad i siarad â'r Cyngor am y Prosiect Addysgeg Cenedlaethol –
	Trafod Addysgeg, Meddwl am Ddysgu.
	2. Dywedodd MF fod y dull gweithredu wedi newid yn sylweddol yn dilyn yr achosion o COVID-19. Dywedodd fod y 4 ffrwd waith o dan y model Ysgolion fel Sefydliadau sy'n Dysgu wedi'u cysylltu â'i gilydd bellach:
* Trafod Addysgeg
* Ysgolion fel Sefydliadau sy'n Dysgu
* Y Prosiect Ymholi Proffesiynol Cenedlaethol (NPEP)
* Taith Dysgu Proffesiynol (PLJ)
	1. Cyflwynodd MF drosolwg cryno o'r rhaglen Trafod Addysgeg, Meddwl am Ddysgu, ac esboniodd y byddai'r rhaglen, yn y lle cyntaf, yn darparu gofod digidol fel bod athrawon ac arweinwyr yn gallu rhannu 'beth sy'n gweithio' a chymryd rhan mewn 'sgwrs' a deialog broffesiynol i gefnogi syniadau a datblygiadau. Eglurodd MF y bydd 3 cham i ddatblygiad y gofod hwn:
* Rhannu ymarfer a myfyrio
* Gwella dealltwriaeth
* Ymchwilio ac ymholi
	1. Awgrymodd MF y gallai fod yn fuddiol i aelodau ymgyfarwyddo â'r Gofod Teams Trafod Addysgeg. Esboniodd MF fod tair sianel ar gael ar hyn o bryd i gefnogi syniadau a datblygiad:
* Dysgu Cyfunol
* Sgwrs Agored (yn ymwneud ag addysgeg)
* Arweinyddiaeth (addysgeg)
	1. Roedd yr aelodau eisiau gwybod a yw mathau newydd o addysgeg yn gysylltiedig â Hwb. Cadarnhawyd bod yna aliniad a bod MF yn gweithio'n agos gydag aelodau o dîm Hwb.
	2. Mynegodd HM barodrwydd i gysylltu a gweithio'n agos gydag MF.
	3. Hefyd, dywedodd HM wrth yr aelodau y byddai safonau dysgu ac addysgu AB a Digidol newydd yn cael eu cyhoeddi o fewn yr wythnos ac y byddent ar gael mewn adran newydd o Ganllaw Ar-lein Fframwaith Digidol 2030.
	4. Diolchodd GB i MF am roi o'i amser, gan annog aelodau'r cyngor i gysylltu ag MF yn uniongyrchol os oedd ganddynt unrhyw gwestiynau ychwanegol.

*Cam gweithredu 9: MF i rannu cyflwyniad gydag Aelodau'r Cyngor*

*Cam gweithredu 10: HM i rannu dolen i Ganllaw Ar-lein Fframwaith Digidol 2030*

*Cam gweithredu 11:* *MF i gysylltu ag HM ynglŷn â chydweithio.*

1. **Diweddariad yr aelodau ar addasu i'r 'normal' newydd’**
	1. Gofynnodd GB i'r aelodau rannu eu profiadau yn ystod y pandemig a sut maent yn addasu i ffordd newydd o weithio.
	2. Nododd AH fod cynnydd enfawr wedi bod yn nifer yr ysgolion sydd angen cymorth, a bod yna ymdeimlad bod uwch arweinwyr ysgolion bellach yn sylweddoli ei bod yn ofynnol iddynt ddatblygu'r agenda dysgu digidol. Hefyd, dywedodd AH fod angen gwneud llawer o waith i sicrhau bod negeseuon a chymorth cyson ar gael.
	3. Cyflwynodd AN y wybodaeth ddiweddaraf am ei chyfraniad at waith ymchwil sy'n canolbwyntio ar sut mae pobl yn addasu i weithio gartref. Hefyd, siaradodd AN am rai o'r problemau sy'n wynebu Prifysgolion wrth symud ymlaen e.e. cludiant i fyfyrwyr a mynediad at adnoddau fel llyfrgelloedd a chyfarpar.
	4. Dywedodd DO wrth yr aelodau ei fod wedi sefydlu sesiynau hyfforddi ar-lein i athrawon yn ei ysgolion yn ogystal â chreu deunyddiau a fideos hyfforddi. Hefyd, roedd DO yn darparu cymorth i rieni drwy'r platfform ar-lein EduLink.
	5. Eglurodd HM fod dyfeisiau wedi'u darparu ar gyfer y rhan fwyaf o athrawon cyn y cyfyngiadau symud a bod hyfforddiant priodol wedi'i ddarparu hefyd. Hefyd, dywedodd HM ei bod yn cymryd rhan mewn nifer o brosiectau cydweithredol gan gynnwys prosiect dysgu cyfunol gyda chydweithwyr Ôl-16 Llywodraeth Cymru.
	6. Eglurodd KM fod ei rôl yn cynnwys cefnogi gwaith Parhad Dysgu, sydd wedi cynnwys datblygu strategaethau dysgu o bell, cynnal sesiynau cymorth byw gydag ysgolion ac athrawon a sicrhau bod dyfeisiau ar gael i ddysgwyr.
	7. Eglurodd MP fod ei rôl wedi newid yn ddramatig a'i fod yn defnyddio Microsoft Teams ar gyfer y rhan fwyaf o'i waith erbyn hyn, gan gynnwys dysgu perfformiad drwy Teams ac ymweliadau ymgysylltu rhithwir yn Teams. Hefyd, dywedodd wrth yr aelodau ei fod wedi cael ei secondio i dîm Hwb Llywodraeth Cymru ers mis Ebrill a bod y defnydd arloesol o adnoddau digidol wedi creu argraff fawr arno.
	8. Dywedodd PW ei fod yn ddiolchgar i dîm Hwb am ei holl waith yn ystod y cyfyngiadau symud, yn enwedig y gweminarau roedd y tîm wedi'u hwyluso. Dywedodd wrth yr aelodau ei fod wedi treulio'r rhan fwyaf o'i amser yn gweithio gydag ysgolion ledled De Cymru yn cynhyrchu fideos byr i helpu i gefnogi athrawon.
	9. Nododd GB fod hwn yn gyfnod heriol i Brifysgolion, yn enwedig myfyrwyr. Rhannodd faterion tebyg i'r rhai a godwyd gan AN.

1. **Trefniadau'r Cyngor Dysgu Digidol Cenedlaethol yn y dyfodol**
	1. Gofynnodd GB a fyddai'n ofynnol i'r Cyngor lunio adroddiad ysgrifenedig ffurfiol ar gyfer y Gweinidog Addysg yn unol â'r cylch gorchwyl. Yn dilyn cyngor gan CO ac ar sail yr hinsawdd heriol oherwydd y pandemig, cytunwyd na fyddai adroddiad ffurfiol yn briodol. Fodd bynnag, byddai angen i'r Cyngor ddarparu datganiad cryno byr yn hytrach nag adroddiad ffurfiol.
	2. Cytunwyd y byddai CB yn drafftio'r datganiad cryno i'w gyflwyno i'r Gweinidog Addysg gan nodi'r cysylltiad â'r Dangosyddion Perfformiad yn y cylch gorchwyl.
	3. Cwestiynodd GB y cydbwysedd rhwng papurau a thrafodaeth yng nghyfarfodydd y dyfodol, gan ffafrio deialog dros bapurau.
	4. Cafwyd consensws y byddai gwaith yr aelodau ag arweinwyr polisi yn hyrwyddo deialog yn ystod y cyfarfodydd yn y pen draw. Felly, cytunwyd y byddai’r agenda yn cynnwys eitem sefydlog ar gyfer diweddariadau gan aelodau yn ymwneud â’u gwaith gydag arweinwyr polisi Llywodraeth Cymru.
	5. Trafodwyd blaenraglen y cyfarfodydd. Cytunwyd y dylid cynnal cyfarfodydd rhithwir yn y dyfodol gan amlaf ac y dylid eu cyfyngu i 3 awr. Hefyd, cytunwyd y byddai dyddiadau cyfarfodydd yn y dyfodol yn adlewyrchu dyddiadau cyfarfodydd blaenorol.

Cam gweithredu: *12 SP i gynnwys diweddariad gan aelodau fel eitem sefydlog ar agendâu cyfarfodydd y dyfodol*

Cam gweithredu: *13 CO i gysylltu â CB ynglŷn â datganiad cryno ar gyfer y Gweinidog Addysg*

Cam gweithredu: *14 SP i ddosbarthu blaenraglen cyfarfodydd*

1. **Unrhyw Fater Arall**
	1. Dywedodd GB wrth yr aelodau ei fod wedi nodi nifer o achosion yng nghyhoeddiadau Llywodraeth Cymru lle'r oedd y term 'sgiliau digidol' yn cael ei ddefnyddio yn hytrach na 'chymhwysedd digidol’. Cwestiynodd ai penderfyniad ymwybodol gan swyddogion polisi oedd hwn i osgoi defnyddio'r gair cymhwysedd. Cytunodd KP ei fod wedi sylwi ar hyn hefyd ac nad oedd yn fwriadol o reidrwydd.
	2. Cytunodd KP i gysylltu â chydweithwyr polisi er mwyn newid y dogfennau yn unol â hynny.
	3. Gofynnodd GB a fyddai modd dosbarthu camau gweithredu'r cyfarfod i'r aelodau ac i'r aelodau nodi a oedd unrhyw beth wedi'i hepgor.

Cam gweithredu: *15 GB i rannu dolenni i ddogfennau sy'n cynnwys yr ymadrodd 'sgiliau digidol' gyda KP er mwyn eu hadolygu*

Cam gweithredu: *16 SP i ddosbarthu rhestr o gamau gweithredu i aelodau*

1. **Crynodeb o ganlyniadau a chamau nesaf**

|  |  |  |
| --- | --- | --- |
| Cyf | Perchennog | Cam gweithredu |
| Eitem 2 ar yr Agenda |
| 1. | SP | Rhifau tudalennau i'w cynnwys yng nghofnodion y dyfodol.   |
| 2. | SP | Papurau trafod i'w cynnwys yn agenda'r cyfarfod nesaf |
| 3. | KP | Sicrhau bod y Pasbort Dysgu Proffesiynol (PLP) ar gael i holl aelodau'r Cyngor. |
| 4. | SP | Cyhoeddi Cofnodion yn adran y Cyngor Dysgu Digidol Cenedlaethol ar Hwb. |
| Eitem 3 ar yr Agenda |
| 5. | SP | Cyhoeddi Cofnodion a Chylch Gorchwyl yn adran y Cyngor Dysgu Digidol Cenedlaethol ar Hwb. |
| Eitem 4 ar yr Agenda |
| 6. | KP | Hwyluso cydweithio rhwng GB a'r Tîm Polisi Ymchwil |
| 7. | KP | Gweithio gyda GB ar Ddysgu Cyfunol |
| 8. | KP | Rhannu cyflwyniad gydag aelodau'r Cyngor |
| Eitem 5 ar yr Agenda |
| 9. | MF | Rhannu cyflwyniad gydag aelodau'r Cyngor |
| 10. | HM | Rhannu dolen i Ganllaw Ar-lein Fframwaith Digidol 2030 |
| 11. | MF | MF i gysylltu ag HM ynglŷn â chydweithio.  |
| Eitem 7 ar yr Agenda |
| 12. | SP | Cynnwys diweddariad gan aelodau fel eitem sefydlog yn agendâu cyfarfodydd y dyfodol |
| 13. | CO | Cysylltu â CB ynglŷn â datganiad cryno ar gyfer y Gweinidog Addysg |
| 14. | SP | Dosbarthu blaenraglen cyfarfodydd |
| Eitem 9 ar yr Agenda |
| 15. | GB | Rhannu dolenni i ddogfennau sy'n cynnwys yr ymadrodd 'sgiliau digidol’ |
| 16. | SP | Dosbarthu rhestr o gamau gweithredu i aelodau |